b'\n_START_ARTICLE_\nUpstream-liiketoiminta\n_START_PARAGRAPH_\nUpstream-liiketoiminta on \xc3\xb6ljy- ja kaasuteollisuuden osa-alue, johon kuuluu tuotantoketjun alkup\xc3\xa4\xc3\xa4n toiminta, kuten maan- ja vedenalaisten \xc3\xb6ljy- ja kaasuesiintymien etsiminen sek\xc3\xa4 koeporaukset ja niit\xc3\xa4 seuraava poraus- ja yll\xc3\xa4pitotoiminta, jonka tarkoitus on ker\xc3\xa4t\xc3\xa4 l\xc3\xb6ydetty raaka\xc3\xb6ljy tai maakaasu maan pinnalle. \xc3\x96ljy- ja kaasuteollisuudessa k\xc3\xa4ytetyn jaon mukaisesti upstreamin lis\xc3\xa4ksi muita osa-alueita ovat midstream- ja downstream-liiketoiminta._NEWLINE_Upstream-toimintaan erikoistuneet tai sit\xc3\xa4 harjoittavat monimuotoiset yhti\xc3\xb6t etsiv\xc3\xa4t mahdollisilta alueilta \xc3\xb6ljy- ja kaasuesiintymi\xc3\xa4 ja niit\xc3\xa4 l\xc3\xb6yt\xc3\xa4ess\xc3\xa4\xc3\xa4n suorittavat seismisi\xc3\xa4 kokeita, joiden tarkoitus on m\xc3\xa4\xc3\xa4ritt\xc3\xa4\xc3\xa4 esiintym\xc3\xa4n koko ja koostumus. Ne suorittavat my\xc3\xb6s ensimm\xc3\xa4iset koeluontoiset poraukset tutkiakseen esiintym\xc3\xa4\xc3\xa4 edelleen. Mik\xc3\xa4li yhti\xc3\xb6 on tyytyv\xc3\xa4inen tulokseen, se siirtyy tuotantovaiheeseen, jossa raaka\xc3\xb6ljy\xc3\xa4 tai luonnonkaasua aletaan pumppaamaan esiin.  Upstream-toimintaan kuuluvat my\xc3\xb6s liittyv\xc3\xa4t toiminnot, kuten toteutettavuustutkimusten tekeminen, poraustornien pystytt\xc3\xa4minen ja laitteiden vuokraaminen._NEWLINE_Usptream, midstream ja downstream ovat liiketaloudessa k\xc3\xa4ytettyj\xc3\xa4 termej\xc3\xa4, joilla kuvataan tuottajayritysten osallistumista tuotantoketjun vaiheisiin. Raaka-aineita k\xc3\xa4sittelev\xc3\xa4 tuottaja harjoittaa upstream-liiketoimintaa ja esimerkiksi kuluttajalle p\xc3\xa4\xc3\xa4tyv\xc3\xa4n tuotteen valmistaja harjoittaa downstream-liiketoimintaa. Yrityst\xc3\xa4, joka toimii jokaisessa vaiheessa tuottaen itse tarvitsemansa raaka-aineet ja panostuotteet kuluttajalle p\xc3\xa4\xc3\xa4tyv\xc3\xa4\xc3\xa4 tuotetta valmistaessaan, kutsutaan integroituneeksi yritykseksi.'